CELEX: 32022D0500
Language: lv
Date: 2022-03-25 00:00:00
Title: Komisijas Īstenošanas lēmums (ES) 2022/500 (2022. gada 25. marts), ar kuru Krievijas militāro agresiju pret Ukrainu nosaka par ārkārtas notikumu, kas rada būtiskus tirgus traucējumus

29.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 101/45
               
            
         KOMISIJAS ĪSTENOŠANAS LĒMUMS (ES) 2022/500
         (2022. gada 25. marts),
         ar kuru Krievijas militāro agresiju pret Ukrainu nosaka par ārkārtas notikumu, kas rada būtiskus tirgus traucējumus
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/1139 (2021. gada 7. jūlijs), ar ko izveido Eiropas Jūrlietu, zvejniecības un akvakultūras fondu un groza Regulu (ES) 2017/1004 (1), un jo īpaši tās 26. panta 2. punkta otro daļu,
         tā kā:
         
                     (1)
                  
                  
                     Krievijas 2022. gada 24. februārī sāktā militārā agresija pret Ukrainu ietekmē Savienības zvejniecības un akvakultūras operatoru darbu. Galveno Krievijas un Ukrainas zvejniecības un akvakultūras preču tirdzniecības plūsmu apsīkšana ir pēkšņi sakāpinājusi svarīgāko resursu, piemēram, enerģijas un izejvielu, cenu pieaugumu. Krievijas uzbrukumā cietušas Ukrainas lidostas, un visas komerciālās kuģniecības operācijas Ukrainas ostās patlaban ir apturētas, tāpēc Ukrainas un Savienības tirdzniecību būtiski ietekmē arī transporta nepieejamība. Šī krīze, visticamāk, nopietni skars graudu, augu eļļu un balto zivju piegādi Savienībai no Ukrainas un Krievijas un papildus pašreizējam straujajam enerģijas cenu kāpumam var izraisīt krasu zivju barības cenu pieaugumu vai radīt galveno izejvielu deficītu. Zvejas pelnītspējas krituma un resursu sadārdzinājuma kompensēšanas neiespējamības apstākļos daļa Savienības flotes zveju ir pārtraukusi. Melnajā jūrā darbojošos zvejas kuģus turklāt apdraud militāru darbību iespējamība, un tie darbību apturējuši piesardzības dēļ. Augošo izmaksu un deficīta kopējā ietekme ir jūtama arī jūras produktu audzēšanas un apstrādes sektorā. Ievērojamie izmaksu pieaugumi un tirdzniecības traucējumi ir radījuši tirgus traucējumus un prasa iedarbīgu un lietderīgu rīcību.
                  
               
                     (2)
                  
                  
                     Šādos apstākļos no Eiropas Jūrlietu, zvejniecības un akvakultūras fonda (EJZAF) uz Regulas (ES) 2021/1139 26. panta 2. punkta pamata var atbalstīt dažu tādu izmaksu kompensēšanu, kuras citos apstākļos kompensēt nevarētu: tas attiecas uz zaudēto ienākumu vai papildu izmaksu kompensēšanu zvejniecības un akvakultūras operatoriem un uz kompensāciju atzītām ražotāju organizācijām un ražotāju organizāciju apvienībām, kuras zvejas produktus uzglabā saskaņā ar Eiropas Parlamenta un Padomes Regulas (ES) Nr. 1379/2013 (2) 30. un 31. pantu.
                  
               
                     (3)
                  
                  
                     Saskaņā ar Regulas (ES) 2021/1139 26. panta 2. punkta pirmo daļu īpašais atbalsta režīms šādu tirgus traucējumu gadījumā aprobežojas ar izvirzīto konkrēto mērķi – veicināt zvejas un akvakultūras produktu tirdzniecību, kvalitāti un pievienoto vērtību, kā arī minēto produktu apstrādi. Saskaņā ar minētā 26. panta 2. punkta otro daļu atbalsta režīmu piemēro tikai tad, ja Komisija konstatē šādus traucējumus radījuša ārkārtas notikuma iestāšanos.
                  
               
                     (4)
                  
                  
                     Tāpēc ir lietderīgi Krievijas militāro agresiju pret Ukrainu noteikt par ārkārtas notikumu, kas rada būtiskus tirgus traucējumus.
                  
               
                     (5)
                  
                  
                     Ievērojot Regulas (ES) 2021/1139 39. pantu, kompensācija par papildu izmaksām vai negūtajiem ienākumiem un cita kompensācija, kas paredzēta minētajā regulā, piešķirama kādā no Eiropas Parlamenta un Padomes Regulas (ES) 2021/1060 (3) 53. panta 1. punkta b)–e) apakšpunktā minētajiem veidiem. Metodikai, kuru katra dalībvalsts tālab pieņem, jābūt saskanīgai ar pēdējās minētās regulas 53. panta 3. punktu.
                  
               
                     (6)
                  
                  
                     Saskaņā ar Regulas (ES) 2021/1060 63. panta 2. punktu izdevumi EJZAF iemaksu kontekstā ir attiecināmi tad, ja saņēmējam tie radušies un darbību īstenošanas gaitā apmaksāti no dienas, kad dalībvalsts savu EJZAF programmu iesniegusi Komisijai, vai no 2021. gada 1. janvāra (atkarībā no tā, kurš no minētajiem datumiem ir agrāks) līdz 2029. gada 31. decembrim. Tomēr par izdevumiem, kas radušies sakarā ar tā ārkārtas notikuma izraisītiem tirgus traucējumiem, kura iestāšanos konstatē ar šo lēmumu, tiesības uz Regulas (ES) 2021/1139 26. panta 2. punktā paredzēto atbalstu vajadzētu saņemt no 2022. gada 24. februāra – dienas, kad sākās Krievijas militārā agresija pret Ukrainu. Domājams, ka tirgus traucējumu ietekmi zvejas un akvakultūras operatori izjutīs mēnešiem ilgi, un tāpēc iepriekšminētajiem izdevumiem attiecināmiem vajadzētu būt tad, ja tie radušies līdz 2022. gada 31. decembrim.
                  
               
                     (7)
                  
                  
                     Ņemot vērā vajadzību Regulas (ES) 2021/1139 26. panta 2. punktā minēto atbalstu īstenot ātri, šim lēmumam būtu jāstājas spēkā nākamajā dienā pēc tā publicēšanas,
                  
               IR PIEŅĒMUSI ŠO LĒMUMU.
         
            1. pants
            Regulas (ES) 2021/1139 26. panta 2. punkta vajadzībām Krievijas 2022. gada 24. februārī sākto militāro agresiju pret Ukrainu nosaka par ārkārtas notikumu, kas rada būtiskus tirgus traucējumus.
         
         
            2. pants
            Izdevumi, kurus saskaņā ar šo lēmumu atļauts atbalstīt, attiecināmi ir tad, ja tie radušies laikposmā no 2022. gada 24. februāra līdz 31. decembrim un apmaksāti līdz 2029. gada 31. decembrim.
         
         
            3. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 25. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 247, 13.7.2021., 1. lpp.
         
         
            (2)  Eiropas Parlamenta un Padomes Regula (ES) Nr. 1379/2013 (2013. gada 11. decembris) par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (OV L 354, 28.12.2013., 1. lpp.).
         
            (3)  Eiropas Parlamenta un Padomes Regula (ES) 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (OV L 231, 30.6.2021., 159. lpp.).